Calificare dramatică pentru Real Madrid în finala Ligii Campionilor! „Albii” vor lupta a 18-a oară pentri trofeu
Real Madrid s-a calificat dramatic în finala Ligii Campionilor la fotbal, după ce a învins Bayern Munchen cu 2-1 (0-0).
Real Madrid a întors soarta calificării cu Bayern în minutele 88 și 90+1
Meciul a avut loc pe stadionul „Santiago Bernabeu”’, în manşa secundă a semifinalelor. După 2-2 la Munchen, Bayern a deschis scorul prin Alphonso Davies (68), dar campioana Spaniei s-a impus graţie dublei lui Joselu (88, 90+1).
Portarul Manuel Neuer, care a fost senzaţional în cea mai mare parte a meciului, a gafat pe final şi le-a permis madrilenilor să revină în meci.
Realul a gestionat aproape perfect restul timpului rămas (partida a avut 15 minute adiţionale), deşi Bayern a trimis mingea în plasă, prin De Ligt, la o fază confuză, la care s-a acordat ofsaid.
În finala care va avea loc pe 1 iunie, la Londra, pe Stadionul Wembley, Real Madrid va înfrunta o altă echipe germană, pe Borussia Dortmund, care a trecut în semifinale de Paris Saint-Germain, după ce a câştigat ambele manşe cu 1-0.
Real a jucat până acum 17 finale de Liga Campionilor, câștigând 14
Real Madrid va juca a 18-a sa finală în cea mai importantă competiţie europeană intercluburi, pe care a câştigat-o de 14 ori (record). Madrilenii au şapte finale în plus faţă de orice altă echipă.
Antrenorul Carlo Ancelotti se află în faţa celei de-a şasea finale, cu două în plus faţă de orice tehnician din istoria competiţiei.
Bayern a ratat astfel o reeditare a finalei Ligii Campionilor din 2013, când învingea Borussia Dortmund în ultimul act. Bavarezii vor încheia pentru prima oară în ultimii zece ani un sezon fără să câştige măcar un trofeu.
Mijlocaşul german Toni Kroos a jucat a 20-a sa semifinală de Champions League, fiind depăşit la acest capitol de Cristiano Ronaldo (21), fostul său coechipier de la Real Madrid.
Thomas Thuchel rămâne ultimul antrenor care a învins-o pe Real Madrid pe „Santiago Bernabeu” în Champions League, în aprilie 2022, când se afla pe banca echipei Chelsea.